PAGE  
2
[image: image1.jpg]pny' N'w n]'ld"})

2°XT IN'NA PNX' VT 200 DY Y





בין תחנונים להתרסה  לפרשת ואתחנן
 
עמידתו של האדם מול האלוהים – כעמידתו של האדם מול הטבע, נעה במנעד שבין אימה פחד ותחנונים ובין אומץ והתרסה. על פניו, פתיחת הפרשה שייכת לקוטב התחנונים:
 ואתחנן אל ה' בעת ההיא לאמר: ה' אלוהים, אתה החילות להראות את עבדך את גודלך ואת ידך החזקה, אשר מי אל בשמים ובארץ אשר יעשה כמעשך וכגבורתך. אעברה נא ואראה את הארץ הטובה אשר בעבר הירדן, ההר הטוב הזה והלבנון.
 דחיית הבקשה הופכת את סיפורו של משה לטרגדיה:
 ויתעבר ה' בי למענכם, ולא שמע אלי, ויאמר ה' אלי: רב לך, אל תוסף דבר אלי עוד בדבר הזה. עלה ראש הפסגה ושא עיניך ימה וצפונה ותימנה ומזרחה וראה בעיניך, כי לא תעבור את הירדן הזה. וצו את יהושע וחזקהו ואמצהו, כי הוא יעבור לפני העם הזה, והוא ינחיל אותם את הארץ אשר תראה. 
 
חכמים בנו מחדש את הסיפור, והפכו אותו מסיפור תחנונים לסיפור התרסה:
 'אחת היא, על כן אמרתי: תם ורשע הוא מכלה' [איוב ט' כ"ב]. אמר משה: ריבונו של עולם! אחת היא, הכל שווים לפניך, גזירה אחת לצדיקים ולרשעים. מרגלים הכעיסו לפניך בדיבת הארץ... ואני ששימשתי את בניך במדבר ארבעים שנה - מקרה אחד לי ולהם?!
משל למה הדבר דומה? למלך שביקש לישא אישה. שלח שלוחיו לראות אם נאה אם לאו. הלכו וראו אותה. באו למלך ואמרו לו: ראינו אותה ואין עזובה וכעורה ממנה. שמע שושבינו ואמר לו: לא כן מרי, אלא אין אישה נאה הימנה בעולם.
בא לישא אותה. אמר אבי הנערה לשלוחי המלך: נשבע אני בחיי המלך, שאין אחד מכם נכנס כאן, מפני שביזיתם אותה לפני המלך. בא השושבין ליכנס. אמר לו: אף אתה לא תיכנס. אמר לו השושבין: אני לא ראיתיה ואמרתי למלך שאין נאה הימנה בעולם, והם אמרו - אין כעורה הימנה, ועכשיו הנח לי ואראה אם כדברי אם כדבריהם. 
כך אמר משה לפני הקדוש ברוך הוא: ריבוני! המרגלים הוציאו דיבה על הארץ ואמרו 'ארץ אוכלת יושביה', אבל אני - לא ראיתי אותה ושיבחתיה לפני בניך ואמרתי 'כי ה' אלוהיך מביאך אל ארץ טובה', עכשיו אראה אותה, אם כדברי אם כדבריהם. אמר לו: 'כי לא תעבור'. אמר לו משה: אם כן, הכל שווים לפניך, תם ורשע אתה מכלה.                         
[מדרש תנחומא]  
בעזרת שני כלים בונים חכמים מחדש את הסיפור: האחד הוא עצם הסיפור, והשני על ידי ציטוט הפסוק מאיוב. איוב הוא דמות מתריסה בעליל, ומשה האומר את דברי איוב הופך להיות שחקן בקבוצה זו. בעזרת כלי מהסוג השני מבצע המדרש מהלך דומה, מצרף את משה לא רק לאיוב אלא גם לקהלת:
 'ואתחנן אל ה' ', זהו שאמר הכתוב: 'אחת היא, על כן אמרתי: תם ורשע הוא מכלה' [איוב ט'].... וכן שלמה אומר: 'הכל כאשר לכל, מקרה אחד לצדיק ולרשע לטוב ולטהור ולטמא ולזובח ולאשר איננו זובח, כטוב כחוטא... זה רע בכל אשר נעשה תחת השמש, כי מקרה אחד לכל... [קהלת ט'].  
 
לעיתים ישנה מגמה הפוכה, להוציא דמות תנ"כית מקבוצת המתריסים: 
 יש הבל אשר נעשה על הארץ, אשר יש צדיקים אשר מגיע אליהם כמעשה הרשעים, ויש רשעים שמגיע אליהם כמעשה הצדיקים. [קהלת ח' י"ד] - אמר רב נחמן בר חסדא: אשריהם לצדיקים שמגיע אליהם כמעשה הרשעים של עולם הבא בעולם הזה, אוי להם לרשעים שמגיע אליהם כמעשה הצדיקים של עולם הבא בעולם הזה. 

[הוריות י' ע"ב]
בעזרת תוספת העולם הבא, הופך ה'הבל' ל'אשרי'. יש קוראים, שחשוב להם להבליט את הקשה שבעולם ושלפני האלוהים. גם במקום שהמקור רך, הם חושפים את הקשה. יש קוראים שחשוב להם לרכך את הקושי, גם את הקשה הם הופכים ומרככים. והקורא הנוכח במנעד –  יוכל לבחור את הקריאה המתאימה לעולמו. 

